തിരികെ വരാന് അനുവാദം തേടിയ അഫ്ഗാന് വിദ്യാര്ഥികളുടെ അഭ്യര്ഥന പ്രത്യേക പരിഗണന നല്കി സ്വീകരിച്ചെങ്കിലും അവരുടെ ആഗ്രഹം എത്രത്തോളം പ്രായോഗികമാണെന്ന് ഞങ്ങള്ക്കുറപ്പില്ല ക്യാംപസിലേക്ക് മടങ്ങിവരാന് അനുമതി നല്കി ഐഐടി ബോംബെ ന്യൂഡെല്ഹി: 16.08.2021 ക്യാംപസിലേക്ക് തിരികെ വരാന് ഇന്സ്റ്റിറ്റിയൂടിനോട് അനുവാദം തേടിയ അഫ്ഗാന് വിദ്യാര്ഥികള്ക്ക് ക്യാംപസിലേക്ക് മടങ്ങിവരാന് അനുമതി നല്കി ഐ ഐ ടി ബോംബെ ബോംബെ ഇന്ഡ്യന് ഇന്സ്റ്റിറ്റിയൂട് ഓഫ് ടെക്നോളജി. നിലവിലുള്ള സെമസ്റ്ററില് പ്രവേശനം നേടിയിട്ടുള്ള ഒന്പത് വിദ്യാര്ത്ഥികള്ക്ക് ക്യാംപസിലേക്ക് മടങ്ങി വരാനുള്ള അനുവാദം ഇന്സ്റ്റിറ്റ്യൂട് നല്കിയിട്ടുണ്ട്. ഐ സി സി ആര് സ്പോണ്സര് ചെയ്തിട്ടുള്ള വിദ്യാര്ത്ഥികളാണിവര്. അഫ്ഗാനിസ്ഥാനില് സ്ഥിതിഗതികള് കൂടുതല് വഷളായിക്കൊണ്ടിരിക്കുന്ന സാഹചര്യത്തിലാണ് ക്യാംപസിലേക്ക് മടങ്ങി വരാന് അനുവാദം നല്കണമെന്ന് വിദ്യാര്ത്ഥികള് ഇന്സ്റ്റിറ്റ്യൂടിനോട് അഭ്യര്ഥിച്ചത്. ഇന്ഡ്യന് കൗണ്സില് ഫോര് കള്ചറല് റിലേഷന്ഷിപ് സ്കോളര്ഷിപിന്റെ കീഴില് അഫ്ഗാനില് നിന്നുള്ള വിദ്യാര്ഥികള്ക്ക് അഡ്മിഷന് നല്കിയിരുന്നു. ഓണ്ലൈനായിട്ടാണ് അവര് ക്ലാസുകളില് പങ്കെടുത്തുകൊണ്ടിരുന്നത്. അവരുടെ രാജ്യത്ത് പ്രതിസന്ധി രൂക്ഷമായ സാഹചര്യത്തില് തിരികെ ക്യാംപസിലെ ഹോസ്റ്റലുകളില് ചേരാനാണ് അവരുടെ ആഗ്രഹം. പ്രത്യേക പരിഗണന നല്കി അവരുടെ അഭ്യര്ത്ഥന സ്വീകരിച്ചെങ്കിലും അവരുടെ ആഗ്രഹം എത്രത്തോളം പ്രായോഗികമാണെന്ന് ഞങ്ങള്ക്കുറപ്പില്ല. എത്രയും വേഗം അവരിവിടെ എത്തുമെന്ന് പ്രതീക്ഷിക്കുന്നു. ഐ ഐ ടി ഡയറക്ടര് സുഭാഷ് ചൗധരി വ്യക്തമാക്കി. ഈ വിദ്യാര്ത്ഥികളും അവരുടെ കുടുംബങ്ങളും സുരക്ഷിതരായിരിക്കേണ്ടത് അത്യാവശ്യമാണെന്നും അദ്ദേഹം കൂട്ടിച്ചേര്ത്തു. ഒന്പത് അഫ്ഗാന് വിദ്യാര്ഥികള്ക്കാണ് ഈ വര്ഷം ഐ ഐ ടി ബോംബെ എം ടെക് അഡ്മിഷന് നല്കിയിരിക്കുന്നത്. കോവിഡ് വ്യാപനത്തിന്റെ പശ്ചാത്തലത്തില് ഇവര് ഓണ്ലൈനായിട്ടാണ് ക്ലാസുകളില് സംബന്ധിച്ചിരുന്നത്. അതേസമയം 20192020 അധ്യയന വര്ഷം പ്രവേശനം നേടിയിട്ടുള്ള രണ്ട് വിദ്യാര്ത്ഥികള് ഇപ്പോഴും ക്യാംപസിലുണ്ട്. അഫ്ഗാനിസ്ഥാനില് യുദ്ധസമാനമായ അന്തരീക്ഷമാണ് ഇപ്പോഴുള്ളത്. ഒട്ടുമിക്ക നഗരങ്ങളും താലിബാന്റെ അധീനതയിലായിക്കഴിഞ്ഞു. അഫ്ഗാനിലെ ജനങ്ങള് രാജ്യത്ത് നിന്ന് പലായനം ചെയ്ത് കൊണ്ടിരിക്കുകയാണ്.